R. Fico, predseda vlády SR: (2008-09-18):
Dovoľte mi, aby som sa sústredil na otázku od pána poslanca Jánoša. Ďakujem, pán poslanec, za záujem o euro, pretože keby sa dnes vládna koalícia o euro nezaujímala, tak ho nikdy nemáme pri tomto postoji slovenskej opozície, ako ho dnes vnímam. Pokiaľ ide o pána Almuniu, komisára pre hospodárske a menové záležitosti, a prezidenta Európskej centrálnej banky pána Tricheta, zúčastnia sa 22. septembra spolu s ďalšími významnými hosťami na medzinárodnej konferencii o zavedení eura na Slovensku pod oficiálnym názvom Slovakia Euro Changeover Conference. Na tejto konferencii budú nie iba pasívni pozorovatelia, ale očakávame od nich aj zásadné vystúpenia k najnovším udalostiam, ktoré sa dejú na svetových finančných trhoch, ale určite aj s určitými predikciami vývoja v európskom priestore a s určitými odhadmi, ktoré sa týkajú Slovenskej republiky. Nepochybne môžeme prijatie eura označiť bez akéhokoľvek nadsadzovania za jeden z najväčších historických medzníkov v dejinách Slovenskej republiky. Zmena, ktorá nastane od prvého dňa v roku 2009, zasiahne do všetkých oblastí života našej spoločnosti, do ekonomiky, obchodu a v neposlednom rade aj do politiky ako domácej, tak aj medzinárodnej. Obyvatelia nášho malého štátu dostanú možnosť, aby ich mena bola jedným z najstabilnejších platidiel na svetových trhoch. Stretávam sa teraz s viacerými politikmi pri viacerých príležitostiach z mnohých krajín a potvrdzujú, že zavedenie eura na Slovensku vnímajú ako veľký úspech Slovenskej republiky. Najmä oceňujú veľmi jasné záväzky vlády Slovenskej republiky smerom k ďalšej konsolidácii verejných financií. Oceňujú, ako nastavujeme rozpočet na rok 2009, kedy, vážené dámy a páni, a to chcem podčiarknuť niekoľkokrát, bude vláda Slovenskej republiky pracovať s historicky najnižším deficitom, aký kedy Slovenská republika mala. Hovorím to aj preto, lebo dnes je pri vládnej moci vládne zoskupenie, ktoré kladie obrovský dôraz na silné sociálne programy, ako aj na programy, ktoré majú preukázať, že solidarita je princíp, ktorý prakticky uplatňujeme v každodennom politickom živote, je princíp, na základe ktorého chceme zagarantovať, aby každý občan Slovenskej republiky videl, že aj on sám má určitý prospech zo súčasného hospodárskeho rastu Slovenskej republiky. Dnes nakoniec sme predstavovali jeden taký program, ktorý sa skončil mimoriadne úspešne. V septembri odišlo na stredné školy v Európe zo Slovenska 330 študentov stredných škôl, ktorým vláda zo sociálnych dôvodov zaplatila všetky náklady tak, aby rok mohli tráviť v Anglicku, v Írsku, Španielsku, Francúzsku, Nemecku, Taliansku alebo Rusku, aby sa mohli profesionálne naučiť jeden jazyk, čo je podľa môjho názoru štandardný prejav solidarity vlády, ktorá má silné sociálne cítenie. Pripomínam okrem iného, že ide o program, ktorý sa dotýka len tých detí a tých rodičov alebo tých rodín, ktoré si nemôžu dovoliť zaplatiť celý ročný pobyt niekde na strednej škole v zahraničí. A pre vašu informáciu, vážené dámy a páni, priemerne takýto pobyt stojí okolo 6 600 eur na jeden školský rok a študenti majú zaplatené komplet všetky výdavky, ktoré sú s tým spojené. Rovnako chcem oceniť a chcem sa poďakovať, vám, vážené dámy a páni, za to, že pri schvaľovaní dvoch rozpočtov na rok 2007 a 2008 ste preukázali vysokú mieru politickej zodpovednosti, podporili ste konsolidáciu, hoci ste mohli mať množstvo návrhov ako pristúpiť k ďalším a ďalším výdavkom v sociálnej oblasti. V tom je najväčší úspech tejto vlády. Na jednej strane držíme hospodársky rast, máme historicky najnižší deficit, infláciu držíme pod kontrolou, veľmi oceňujem dohody sociálnych partnerov, na základe ktorých mzdy musia kopírovať predovšetkým produktivitu práce. Toto všetko dnes postavilo Slovenskú republiku medzi tie krajiny, ktoré majú nielen šancu na ďalší dobrý rozvoj, ale ktoré majú aj šancu bez nejakých väčších výkyvov prežiť ťažké časy, ktoré dnes vnímame na svetových finančných trhoch. Pokiaľ ide o pána Almuniu a pána Tricheta, mal som možnosť hovoriť s nimi už niekoľkokrát najmä v súvislosti s rôznymi podujatiami, ktoré boli zorganizované pri zavádzaní eura na Slovensku. Som veľmi rád, že prídu a že budú môcť prezentovať svoje postoje, pretože neexistujú žiadne negatívne správy, ktoré sa týkajú Slovenska a ktoré by niekoho vyrušovali, znervózňovali. Slovensko je na dobrej finančnej, ekonomickej a sociálnej ceste. Dovoľte mi, aby som využil túto otázku, vážený pán poslanec, aj na to, aby som vás informoval o pripravenosti Slovenska na zavedenie eura. Chcem vám poďakovať aj za to, že ste podporili návrhy vlády Slovenskej republiky, ktoré smerujú k prijímaniu opatrení týkajúcich sa aj možno prísnejšej kontroly, ako niekto očakával, ale aj opatrení, ktoré môžu v konečnom dôsledku znamenať reguláciu tam, kde dôjde k úletu cien a nebude to odôvodnené trhom, ale za týmto úletom cien budú iba konkrétne obchodné špekulácie. Pokiaľ ide o ďalšie opatrenia, verím, že stav informovanosti slovenskej verejnosti o eure je na primeranej výške. Podľa posledných údajov, hoci ja nie som veľký priateľ prieskumov verejnej mienky, miera informovanosti je už na takej výške, že prakticky niet občana, ktorý by nevedel, že 1. januára 2009 zavádzame euro. Ľudia, ako sa blíži dátum 1. január, sa čím ďalej, tým viac intenzívnejšie zaujímajú o techniku prechodu. Zaujíma ich, ako to bude od prvej minúty 1. januára 2009, či budú môcť používať bankomaty, ako to bude s ich výplatami, ako to bude s ich dávkami, ako to bude s ich penziami. Vláda Slovenskej republiky dnes už robí konkrétne opatrenia, ktoré sa týkajú rozvozu euromincí. Vláda robí všetky prípravy na to, aby všetky finančné inštitúcie boli v januári 2009 stopercentne pripravené na hladký prechod na úplne inú menu. Je to totálny prechod na úplne inú menu, čo vyžaduje od vlády Slovenskej republiky maximálne nasadenie a veľmi vítam, že prinajmenšom, poslanci vládnej koalície, ste pri nás a že nám v tejto snahe pomáhate. (Potlesk.) Chcel by som znovu, vážené dámy a páni, vyzvať predstaviteľov druhého tábora politického spektra, aby sa otvorenie prihlásili k euru, alebo aby povedali, že ho nechcú. Predsa nie je možné, a povedal som to tu na tejto pôde už niekoľkokrát, aby sa všetci sociálni partneri na Slovensku dohodli – zamestnávatelia, zamestnanci, mestá, obce, župy, vláda, dôchodcovia, študenti, profesijné organizácie – všetci sa dohodli na tom, že treba dať pomocnú ruku a urobiť široký politický slovenský konsenzus na zavedenie eura. Jediný, kto s tým stále má problém, je slovenská opozícia. Tá slovenská opozícia, od ktorej sme v roku 2006 bez zaváhania prevzali záväzok 1. januára 2009 zaviesť euro. Ešte raz vyzývam, páni, buď povedzte, že nechcete euro, alebo pristúpte a podpíšte spoločenský pakt. Ak tak mohli urobiť dôchodcovia, ktorí majú 8 – 9 000 korunové príjmy a vy máte, páni v opozícii, 100-tisícové príjmy, tak sa pýtam, či to je politická vypočítavosť a s čím vlastne rátate. Rátate s tým, že 1. januára 2009 skolabuje štát? Neskolabuje. Tak ako neskolaboval v júli, v auguste 2006, hoci ste všetci na to čakali, že príde vláda, ktorá bude sociálne orientovaná, všetko rozhádže, všetko zničí. Dnes je Slovensko úspešná krajina z hľadiska financií, ekonomiky, zahraničnopoliticky sme úspešní a budeme úspešní aj po 1. januári 2009. Jednoducho garantujem, že ste sa opäť výrazným spôsobom pomýlili. A pri každej jednej príležitosti vás žiadam, páni poslanci z vládnej koalície, aby ste oznamovali, že opozícia nemá záujem na eure na Slovensku. Pretože, ak môžu dôchodcovia, ak môžu učitelia, ak môžu zamestnávatelia, odborári, všetci povedať, chceme euro, nechápem, prečo časť politického spektra špekuluje a snaží sa vytĺkať z eura politický kapitál. Vážené dámy a páni, chcem ďalej zagarantovať, že vláda Slovenskej republiky bude prijímať ďalšie a ďalšie opatrenia, ktoré budú stabilizovať túto krajinu. Urobíme všetko pre to, aby sa do roku 2010 zlepšila cestná infraštruktúra, aby sme dostali investorov aj do iných častí Slovenska, ako iba na západné, možno na stredné Slovensko. Urobíme všetko pre to, aby naďalej pokračovala konsolidácia verejných financií. Pôjdeme podľa plánu, ku ktorému sme sa zaviazali v súvislosti so zavedením eura. Ale napriek tomu, že neprivatizujeme, že nemáme k dispozícii 300 mld. korún z predaja strategických majetkov, dávame ľuďom v tejto krajine tisíckrát viac, ako dávala niekedy pravicová vláda. (Potlesk.) Toto je najväčší úspech tejto vlády, tejto vládnej koalície a nepochybne, poslanci, ktorí sedíte vo vládnych laviciach, máte na tom obrovský podiel. Je zrejmé, že tieto úspechy, ktoré dnes vládna koalícia na slovenskej politickej scéne má, sa ťažko trávia v žalúdku niektorých politikov. Preto sme predmetom osočovania, rôznych výmyslov, sme dnes predmetom obrovských mediálnych útokov. Ja by som len tak zo zaujímavosti dal pánom kolegom z médií do pozornosti článok v Die Presse. Prosím, vás, prečítajte si, čo napísal článok alebo autor článku v Die Presse o tom, ako sa správate k tejto vláde. Už zahraničné médiá otvorene hovoria o tom, že stačí bežné listovanie v denníkoch a v týždenníkoch a každý zistí, že všetky médiá sú absolútne zaujaté proti tejto vláde. Každý zistí, že sa vytrhávajú výroky, robia sa z toho titulky. Tak to je teda veľké vyznamenanie pre slovenské médiá, už keď renomované zahraničné denníky hovoria o tom, čo sa na Slovensku deje. (Potlesk.) Vážené dámy a páni, samozrejme, že my sa otráviť nedáme. Chcem pánom z opozície, aj pánom z médií, ktorí tak tvrdo na nás pracujú, najmä teda opozičným médiám dať jasne najavo, že vzťahy vo vládnej koalícii sú korektné. Áno, stane sa ako v každom zoskupení, že môžeme mať rozdielny názor na niečo, ale vieme, že v tomto období musíme dotiahnuť Slovensko až do nasledujúcich parlamentných volieb tak, aby Slovensko v roku 2010 bolo posilnené, a nie oslabené. Tak ako sme ho preberali v roku 2006. Toto je naša zodpovednosť. My sme si jej absolútne vedomí a v tomto duchu, možno aj pri malých politických turbulenciách, ktoré, ako som povedal, sem-tam môžu prísť, toto všetko určite zagarantujeme občanom Slovenskej republiky. A najmä ľuďom zagarantujeme, že pri každej jednej príležitosti, samozrejme, pri zabezpečení finančnej stability tohto štátu im budeme postupne vracať to, čo títo ľudia pre túto republiku urobili. (Potlesk.) Ľudia štátu Slovenskej republike dali veľmi veľa. Dali jej veľmi veľa, pretože tvrdo pracujú často za mzdy, ktoré sú ďaleko od európskeho priemeru. Teraz je našou povinnosťou, aby štát, ak na to má k dispozícii určité zdroje, ale bez toho, aby ohrozil svoju vlastnú vnútornú stabilitu, ľuďom to vracal. Držme sa všetci spoločne princípu ľudia štátu – štát ľuďom. Venujme sa ľuďom. Ignorujme tieto nezmyselné útoky, toto okydávanie, tieto vedrá špiny, ktoré sa na nás lejú z médií a od opozície. Venujem sa ľuďom. Ak sa budeme venovať ľuďom, v roku 2010 tu znovu takto budeme, ako sme tu teraz. Ďakujem veľmi pekne. (Potlesk.)